स्वच्छ बनाने की जिद, निगरानी पर लगे 668 अफसर-कर्मचारी
ग्रामीण विकास विभाग के अफसर, कर्मचारी, भृत्यों तक को दिया काम
भास्कर संवाददाता | खंडवा
गावों को स्वच्छ बनाने के लिए जिले के 668 कर्मचारी-अफसर निगरानी पर लगे हैं। इन्हें हर रोज किसी न किसी गांव का दौरा करके ग्रामीणों को स्वच्छता के प्रति जागरुक करना है।
जिले को दिसंबर 2018 तक स्वच्छ घोषित करना है पर जिला पंचायत प्रशासन इससे पहले ही यह काम करने की तैयारी में है। इसके लिए कार्ययोजना बनाकर अधिकारी, कर्मचारियों के साथ ही समाजसेवी, सामाजिक और धार्मिक संगठनों को लगाया है। कार्ययोजना का असर भी दिखने लगा है। अभियान शुरू होने से दो महीने पहले तक जिले में करीब 17 हजार शौचालय बने थे। दबाव बढ़ाया तो पिछले दो महीने में करीब 25 हजार से अधिक शौचालय बन गए। इसके लिए जिला पंचायत सीईओ वरदमूर्ति मिश्रा सहित अन्य अफसर कर्मचारी हर रोज गांवों का दौरा कर रहे हैं। ग्रामीणों को जागरुक करने के लिए गायत्री परिवार, प्रजापिता ब्रह्मकुमारीज, किरार समाज, राठौर समाज व अन्य संगठनों का सहयोग लिया जा रहा है।
3651 मकानों का काम शुरू
प्रधानमंत्री आवास योजना में पहले आवंटन में मिले 4706 में से 3800 का काम शुरू हो गया है। इसमें से 3651 मकानों की पहली किश्त जारी कर दी है। मकान बनने शुरू हो गए हैं। 400 मकान दूसरी किश्त जारी करने तक बन गए हैं। 12-15 मकान की तीसरी किश्त तक बन गए हैं। इसके बाद 11306 मकानों का दूसरा आवंटन जिले को मिला है। इनका पंजीयन किया जा रहा है। यह मकान आवासहीनों को दिए जाएंगे। उसके झोपड़ी बनाकर रहने वालों और फिर कच्चा मकान बनाकर रहने वालों को दिए जाएंगे।
57 में से 53 गांव हुए ओडीएफ
नमामि देवि नर्मदे यात्रा वाले 57 गावों में से 53 गांव खुले में शौच मुक्त हो गए हैं। अभी जनपद, जिला पंचायत और राज्य स्तर से जांच के बाद ओडीएफ घोषित किया जाने का काम बचा है।
जिले में सवा लाख बनाने हैं शौचालय
जिले में करीब 1 लाख 29 हजार शौचालय बनाने हैं। इसमें से कुछ पहले से ही हैं उनकी मरम्मत की जाएगी। बाकी 90 हजार शौचालय और बनाने हैं। इसके लिए जिला पंचायत प्रशासन समग्र स्वच्छता अभियान के कामों को प्राथमिकता से करा रहा है।
अगले कुछ महीनों में स्वच्छ करने का लक्ष्य
हमारा लक्ष्य अगले कुछ महीनों में गावों को खुले में शौच से मुक्त करने का रखा है। अधिकारी-कर्मचारी गंभीरता से अच्छा काम कर रहे हैं। हम लक्ष्य हासिल कर लेंगे। वरदमूर्ति मिश्र, सीईओ जिला पंचायत
गांव में भ्रमण कर शौचालय बनाने की समझाइश देते जिपं सीईओ डॉ.वरदमूर्ति मिश्र।
hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva